[{"text_idx": "#000003", "text": "Nasredino estas fikciulo el la araba fabelaro. Liajn dirojn kaj farojn karakterizas sag\u0302eco, frenezeco kaj stulteco, ofte tiel plektataj ke apenau\u0306 eblas distingi unu de la aliaj. En c\u0302i tiu rakonto, Nasredino volas doni valoran lecionon al sia filo."}, {"text_idx": "#000004", "text": "La filo de Nasredino estis dek-tri-jara. Li ne opiniis sin bela. Li ec\u0302 estis tiel kompleksita, ke li rifuzis eliri el la domo. \u201cLa homoj mokos min\u201d, li konstante diradis. Lia patro c\u0302iam ripetadis ke oni ne au\u0306skultu tion, kion diras la homoj c\u0302ar ili ofte miskritikas. Sed la filo ne volis atenti."}, {"text_idx": "#000005", "text": "Iam, Nasredino diris al sia filo: \u201cMorgau\u0306, vi iros kun mi en la bazaron.\u201d"}, {"text_idx": "#000006", "text": "Fruege matene, ili forlasis la domon. Nasredino Hodj\u0302a sidis sur la dorso de la azeno, kaj la filo pas\u0302is flanke de li."}, {"text_idx": "#000007", "text": "C\u0302e la enirejo de la bazaro, viroj babilis sidante. Vidante Nasredinon kaj la filon, ili malbridis siajn langojn: \u201cRigardu tiun viron, li estas senkompata! Li bone ripozas sur la dorso de sia azeno kaj lasas sian filon piediri apude. Tamen, li bone profitis el la vivo, li povus lasi la lokon al la pli junaj.\u201d Nasredino diris al la filo: \u201cC\u0302u vi bone au\u0306dis? Morgau\u0306, vi iros kun mi en la bazaron!\u201d"}, {"text_idx": "#000008", "text": "La duan tagon, Nasredino kaj la filo faris tute male ol la pasintan tagon: la filo sidis sur la dorso de la azeno kaj Nasredino piediris flanke de li. C\u0302e la enirejo de la bazaro estis la samaj viroj. Ili ekkriis vidante Nasredinon kaj la filon: \u201cRigardu tiun infanon, li estas sen edukiteco nek g\u0302entileco. Li trankvile sidas sur la dorso de la azeno dum lia patro, malfelic\u0302a maljunulo, devas pas\u0302i apude!\u201d Nasredino diris al la filo: \u201cC\u0302u vi bone au\u0306dis? Morgau\u0306, vi iros kun mi en la bazaron!\u201d"}, {"text_idx": "#000009", "text": "La trian tagon, Nasredino Hodj\u0302a kaj la filo piediris el la domo, tirante la azenon post si. Tiel ili alvenis sur la placon. La viroj mokis ilin: \u201cRigardu tiujn du stultulojn, ili havas azenon kaj ec\u0302 ne profitas el g\u0302i. Ili piediras kvazau\u0306 ili ne scius, ke la azeno estas farita por porti homojn.\u201d Nasredino diris al la filo: \u201cC\u0302u vi bone au\u0306dis? Morgau\u0306, vi iros kun mi en la bazaron!\u201d"}, {"text_idx": "#000010", "text": "La kvaran tagon, kiam Nasredino kaj la filo forlasis la domon, ambau\u0306 ili sidis sur la dorso de la azeno. C\u0302e la enirejo de la bazaro, la viroj eksplodis pro indigno: \u201cRigardu tiujn, ili havas nenian kompaton por tiu malfelic\u0302a besto!\u201d Nasredino diris al la filo: \u201cC\u0302u vi bone au\u0306dis? Morgau\u0306, vi iros kun mi en la bazaron!\u201d"}, {"text_idx": "#000011", "text": "La kvinan tagon, Nasredino kaj la filo alvenis al la bazaro portante la azenon sur siaj s\u0302ultroj. La viroj ekridegis: \u201cRigardu tiujn du frenezulojn! Oni tuj ens\u0302losu ilin! La azenon ili portas anstatau\u0306 sidi sur g\u0302ia dorso.\u201d"}, {"text_idx": "#000012", "text": "Tiam Nasredino Hodj\u0302a turnis sin al sia filo kaj diris: \u201cC\u0302u vi bone au\u0306dis? Kion ajn vi faros en la vivo, tion la homoj c\u0302iam kritikados. Ne indas au\u0306skulti tion, kion diras la homoj.\u201d"}]